**ԱՌԱՋԱՐԿՆԵՐ ԵՎ ԴԻՏԱՐԿՈՒՄՆԵՐ**

**«ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ՄԱՍԻՆ» ՀՀ ՕՐԵՆՔԻ ՆԱԽԱԳԾՈՒՄ ԿԼԻՄԱՅԻ ՓՈՓՈԽՈՒԹՅԱՆ ՄԵՂՄՄԱՆ ԵՎ ՀԱՐՄԱՐՎՈՂԱԿԱՆՈՒԹՅԱՆ ՎԵՐԱԲԵՐՅԱԼ ԻՐԱՎԱԿԱՐԳԱՎՈՐՈՒՄՆԵՐ ՆԵՐԱՌԵԼՈՒ ՎԵՐԱԲԵՐՅԱԼ\***

|  |  |  |  |
| --- | --- | --- | --- |
| Հ/Հ | Նախագծի հոդված, մաս | Առաջարկ | Հիմնավորում |
| 1. | Փոփոխությունների նախագծի 5-րդ հոդված, 1-ին մաս, 2-րդ կետ | Լրացնել հետևյալ ձևակերպմամբ. «հաշվի առնելով նաև կլիմայի փոփոխության մեղմման և հարմարվողականության նկատառումները.»: | Գնահատման և փորձաքննության հիմնադրույթների շարքում նպատակահարմար է ամրագրել կլիմայի փոփոխության մեղմման և հարմարվողականության նկատառումները հաշվի առնելու վերաբերյալ դրույթ՝ ընդգծելով նշված խնդիրների վերաբերյալ գնահատում և փորձաքննություն անցկացնելու սկզբունքային կարևորությունը: |
| 2. | Փոփոխությունների նախագծի 7-րդ հոդված, 1-ին մաս, 11-րդ կետ | Նախագիծը լրացնել հետևյալ ձևակերպմամբ. «և կլիմայի կանխատեսվող փոփոխությունների ազդեցությունը.»: | Հաշվի առնելով այն հանգամանքը, որ, որպես կանոն, նախատեսվող գործունեության տեսակները տևական բնույթ են կրում, կարևոր է, որպեսզի գնահատման առարկա դարձվեն նաև կանխատեսվող կլիմայի փոփոխությունները և դրանց ազդեցությունը ինչպես շրջակա միջավայրի, այնպես էլ տվյալ գործունեության վրա՝ հաշվի առնելով անհրաժեշտության դեպքում հարմարվողականության միջոցառումներ ձեռնարկելու անհրաժեշտությունը: |
| 3. | Փոփոխությունների նախագծի 16-րդ հոդված, 1-ին մաս, 10-րդ կետ | Լրացնել հետևյալ ձևակերպմամբ. «ինչպես նաև կլիմայի կանխատեսվող փոփոխությունները, դրանց ազդեցությունը շրջակա միջավայրի և տվյալ գործունեության վրա.»: | Հաշվի առնելով այն հանգամանքը, որ առանձին բացառություններով, նախատեսվող գործունեության տեսակները տևական բնույթ են կրում, կարևոր է, որպեսզի ՇՄԱԳ հաշվետվությունը ներառի համապատասխան գնահատումներ որոշակի հեռանկարում կլիմայի կանխատեսվող փոփոխությունների, դրանց վրա տվյալ գործունեության ազդեցության, ինչպես նաև տվյալ գործունեության վրա կլիմայի փոփոխության ազդեցությունների մասին: Այսպիսի լրացման անհրաժեշտությունը պայմանավորված է նաև անհրաժեշտության դեպքում հարմարվողականության միջոցառումների նախատեսման, ձեռնարկողի՝ այդպիսի միջոցառումներ իրականացնելու կարողության բացահայտման, և փորձաքննական եզրակացությամբ համապատասխան գործողություններ կատարելու մասին պահանջներ ու պայմաններ սահմանելու կարևորությամբ: |
| 4. | Նոր հոդված | Նախագծի 23-րդ հոդվածից հետո անհրաժեշտ է ավելացնել նոր հոդված, որը կսահմանի ՌԷԳ հաշվետվության բովանդակությունը, այդ թվում՝ կլիմայի փոփոխության մեղմման և հարմարվողականության մասով: Առաջարկվում է հետևյալ ձևակերպումը. «հիմնադրութային փաստաթղթի իրականացման ընթացքում կլիմայի հնարավոր փոփոխություններ առաջացնող գործոնները, ներառյալ` ջերմոցային գազերի արտանետումները, դրանց բնույթը, ծավալը, ինչպես նաև կլիմայի կանխատեսվող փոփոխությունները, դրանց ազդեցությունը շրջակա միջավայրի բաղադրիչների և հիմնադրութային փաստաթղթի իրականացման վրա.»: | Կարևոր է, որպեսզի ի թիվս այլ բաղադրիչների, ՌԷԳ հաշվետվությունը ներառի հիմնադրութային փաստաթղթի իրականացման ընթացքում կլիմայի փոփոխության մեղմման և հարմարվողականության վերաբերյալ գնահատումներ, որոնք այնուհետև կդառնան փորձաքննության առարկա: |
|  | **ԴԻՏԱՐԿՈՒՄՆԵՐ ՆԱԽԱԳԾԻՑ ԲԽՈՂ ԻՐԱՎԱԿԱՐԳԱՎՈՐՈՒՄՆԵՐԻ ԵՎ ՀԵՏԱԳԱ ՔԱՅԼԵՐԻ ՎԵՐԱԲԵՐՅԱԼ** | | |
| 1. | 15-րդ հոդված, 4-րդ մաս | \*\* Նախատեսվում է ՀՀ կառավարության կողմից գնահատման ուղեցույցի հաստատում, որի շրջանակներում անհրաժեշտ է ներառել նաև մեթոդաբանություն և չափորոշիչներ կլիմայի փոփոխության մեղմման և հարմարվողականության մասով գնահատում իրականացնելու համար: | Ենթադրվում է, որ գնահատման ուղեցույցը պետք է բովանդակի համապատասխան մեթոդաբանություն և չափորոշիչներ ՇՄԱԳ առարկա հանդիսացող շրջակա միջավայրի տարբեր բաղադրիչների, այդ թվում՝ կլիմայի վրա ազդեցությունների գնահատման վերաբերյալ:  Կլիմայի փոփոխության նկատառումները դիտարկվում են երկու ասպեկտով՝ մեղմման և հարմարվողականության, որոնցից յուրաքանչյուրի համար անհրաժեշտ են գնահատման համապատասխան չափորոշիչներ:  Դրանից բացի, կարևոր կլինի նաև «Շրջակա միջավայրի վրա ազդեցության փորձաքննություն» ՊՈԱԿ-ում ստեղծել համապատասխան կարողություններ կլիմայի փոփոխության մեղմման և հարմարվողականության մասով պատշաճ փորձաքննություն իրականացնելու համար:  **«Հարմարվողականության ազգային ծրագիր՝ Հայաստանում միջնաժամկետ և երկարաժամկետ հարմարվողականության պլանավորման առաջխաղացման համար» ՄԱԶԾ-ԿԿՀ ծրագրի շրջանակներում հնարավոր է դիտարկել համապատասխան մասնագիտական և տեխնիկական աջակցություն:** |
| 2. | 19-րդ հոդված, 5-րդ մաս | \*\* Նախատեսվող գործունեության տեսակների վերակառուցման կամ տեխնիկական կամ տեխնոլոգիական վերազինման կամ վերապրոֆիլավորման կամ կոնսերվացման կամ տեղափոխման կամ լուծարման կամ փակման կամ քանդման կամ նախագծային փոփոխության շրջակա միջավայրի վրա ազդեցության գնահատման և փորձաքննության ենթակա լինելը որոշելու կարգը պետք է սահմանվի Կառավարության կողմից: Ենթադրվում է, որ ընդունվելիք կարգը պետք է նախատեսի համապատասխան չափանիշներ, որոնց շարքում Ա կատեգորիայի գործունեության տեսակների համար առաջարկվում է ամրագրել նաև կլիմայի փոփոխության վրա ազդող գործոնների առկայությունը: | Նախագծի 16-րդ հոդվածի 1-ին մասի 10-րդ կետի համաձայն՝ ՇՄԱԳ հաշվետվության բովանդակությունը պետք է ներառի նաև տեղեկություն նախատեսվող գործունեության իրականացման ընթացքում կլիմայի հնարավոր փոփոխություններ առաջացնող գործոնների, ներառյալ` ջերմոցային գազերի արտանետումների, դրանց բնույթի և ծավալի վերաբերյալ: Հենց այս տրամաբանության շրջանակներում գործունեության վերակառուցման կամ տեխնիկական կամ տեխնոլոգիական վերազինման կամ վերապրոֆիլավորման կամ կոնսերվացման կամ տեղափոխման կամ լուծարման կամ փակման կամ քանդման կամ նախագծային փոփոխության արդյունքում կլիմայի փոփոխության վրա ազդող գործոնների առկայությունը պետք է դիտարկվի որպես ՇՄԱԳ և փորձաքննություն անցկացնելու պայման:  **«Հարմարվողականության ազգային ծրագիր՝ Հայաստանում միջնաժամկետ և երկարաժամկետ հարմարվողականության պլանավորման առաջխաղացման համար» ՄԱԶԾ-ԿԿՀ ծրագրի շրջանակներում հնարավոր է համապատասխան աջակցություն մշակվելիք կառավարության որոշման համապատասխան հատվածի պատրաստման հարցում:** |
| 3. | 24-րդ հոդված, 2-րդ մաս | \*\* Նախատեսվում է ՀՀ կառավարության կողմից ՌԷԳ կարգի և գնահատման ուղեցույցի հաստատում, որի շրջանակներում անհրաժեշտ է ներառել նաև մեթոդաբանություն և չափորոշիչներ կլիմայի փոփոխության մեղմման և հարմարվողականության մասով գնահատում իրականացնելու համար՝ հաշվի առնելով հիմնադրութային փաստաթղթերի առանձնահատկությունները: | Տե՛ս սույն աղյուսակի «Դիտարկումներ» բաժնի 1-ին կետի հիմնավորումը: |

\* - Ներկայացվող առաջարկները հիմնված են ԵՄ-ի և մի շարք այլ երկրների՝ շրջակա միջավայրի վրա ազդեցության գնահատման և փորձաքննության վերաբերյալ օրենսդրության ուսումնասիրության վրա, որի ամփոփագիրը կցված է:

\*\* - Աստղանիշով նշված հատվածները վերաբերում են օրենքի նախագծի ընդունումից հետո ենթաօրենսդրական նորմատիվ իրավական ակտերով կարգավորման ենթակա հարցերին, ինչպես նաև կարողությունների զարգացման որոշ նկատառումների: